Predkladacia správa
 
Návrh na preklasifikovanie programu č. 02S Úradu vlády SR na medzirezortný program sa predkladá na základe bodu č. 49 záznamu zo 168. rokovania vlády SR 18. júla 2001 k Návrhu programov v rozpočte na rok 2002 za kapitolu Úradu vlády SR a uznesenia vlády č. 791 z 30. augusta 2001 k dodatku návrhu programov v rozpočte na rok 2002            za kapitolu Úradu vlády SR.
Materiál bol predložený na skrátené pripomienkové konanie z dôvodu včasného splnenia úloh vyplývajúcich z prijatých eurointegračných záväzkov – zabezpečenie a použitie finančných prostriedkov zo štátneho rozpočtu určených na spolufinancovanie projektov PHARE, ktoré majú byť vyčerpané do konca roku 2003 podľa finančného memoranda 2000.
Program č. 02S Úradu vlády SR (ďalej len Program) má nadrezortný cieľ a jeho plnením je poverený Úrad vlády SR v náväznosti na podporgramy spolu s Ministerstvom spravodlivosti SR, Ministerstvom vnútra SR a Generálnou prokuratúrou SR. V súvislosti s touto skutočnosťou je nutné preklasifikovať program na medzirezortný program, v ktorom bude gestorom medzirezortného programu Úrad vlády SR  a účastníkom medzirezortných podprogramov Ministerstvo spravodlivosti SR, Ministerstvo vnútra SR a Generálna prokuratúra SR. 
V súvislosti  s plnením cieľov  podprogramov programu č. 02S, je preto potrebné presunúť prostriedky určené na spolufinancovanie  programu č. 02S z kapitoly Všeobecná pokladničná správa, (ktoré sú určené pre Úrad vlády SR), na kapitolu Ministerstva spravodlivosti SR, Ministerstva vnútra SR a Generálnej prokuratúry SR.
Program patrí svojím obsahom medzi prioritné oblasti Slovenskej republiky v rámci plnenia tzv. politických kritérií.